钦定古今图书集成/明伦汇编/官常典/第503卷 > 王继升
## 钦定古今图书集成/明伦汇编/官常典/第503卷 > 王继升

按《宋史》本传：“继升，冀州阜城人。性纯质谨愿，事太宗
于藩邸，太宗信任之，即位补供奉官，累迁军器库副
使。陈洪进来献漳、泉之地，以继升为泉州兵马都监。
会游洋洞民万馀叛攻泉，继升潜率精骑二百，夜击
破之，擒其魁，械送阙下，馀党悉平。召还，迁军器库使，
领顺州刺史，知诸道陆路发运事。雍熙四年，以诸道”
水陆发运并为一司，命继升与刑部员外郎董俨同
掌其事，号为称职。俄迁右神武军将军。端拱初，改领
本州团练使。三月，卒，年六十四。太宗颇嗟悼，赠洋州
观察使，葬事官给。子昭远。